b"\n_START_ARTICLE_\nCa n'Horta (Sant Feliu de Buixalleu)\n_START_SECTION_\nDescripci\xc3\xb3\n_START_PARAGRAPH_\nMasia a\xc3\xafllada, situada molt a prop de la carretera i orientada al sud, al nucli de Sant Feliu de Buixalleu._NEWLINE_L'edifici va ser edificat en diverses etapes. El cos central consta de planta baixa, pis i golfes, i est\xc3\xa0 cobert per una teulada a doble vessant, desaiguada als laterals, i amb r\xc3\xa0fec d'una filera de teula girada._NEWLINE_A la planta baixa hi ha unes escales que donen acc\xc3\xa9s a la porta d'entrada, amb arc de mig punt, format per dovelles de pedra i carreus als brancals. A dreta i esquerra de la porta d'entrada, una finestra amb llinda monol\xc3\xadtica, brancals i ampit de pedra._NEWLINE_Al pis hi ha tres obertures amb llinda monol\xc3\xadtica i brancals i ampit de pedra. L'obertura de la dreta \xc3\xa9s un balc\xc3\xb3 amb barana de ferro forjat i llosana de pedra._NEWLINE_A les golfes hi ha tres finestres amb llinda monol\xc3\xadtica i brancals i ampit de pedra. Sobre la finestra central de les golfes, hi ha les restes d'una antiga politja._NEWLINE_La fa\xc3\xa7ana est\xc3\xa0 arrebossada i pintada de color blanc. A m\xc3\xa9s hi ha un rellotge solar. Adossada al costat dret, hi ha l'antiga massoveria, amb un porxo d'entrada, que actualment forma part de l'habitatge dels propietaris.\n_START_SECTION_\nHist\xc3\xb2ria\n_START_PARAGRAPH_\nEls documents conservats daten la primera construcci\xc3\xb3 l'any 966. Posteriorment, l'any 1152, es va cremar la masia i es va realitzar la primera reconstrucci\xc3\xb3. L'any 1620 es va tornar a cremar, per\xc3\xb2 no seria reconstru\xc3\xafda de nou fins al 1640. A partir d'aquest moment s'ha conservat pr\xc3\xa0cticament igual. La casa torna a ser documentada l'any 1860, amb la construcci\xc3\xb3 de l'annex._NEWLINE_La masia fou propietat de la fam\xc3\xadlia Orta, de la qual va prendre el nom fins a l'any 1700 en qu\xc3\xa8 havent-hi nom\xc3\xa9s descend\xc3\xa8ncia femenina l'hereva es casava amb un Dalmau i la masia passava a dir-se Dalmau-Orta. Malgrat aquest canvi, la masia era coneguda com a Can Orta. Aquesta nova fam\xc3\xadlia Dalmau era constitu\xc3\xafda per dos germans, un d'ells General Carlista (Domingo dalmau Quadre) i l'altre General Isabel\xc3\xad (Francisco Dalmau Quadre). En finalitzar la guerra el general isabel\xc3\xad hagu\xc3\xa9 de marxar de la casa."